钦定古今图书集成/历象汇编/岁功典/第096卷 > 山堂考索 > 诏王居门说
## 钦定古今图书集成/历象汇编/岁功典/第096卷 > 山堂考索 > 诏王居门说

《礼记外传》云：“明堂，古天子布政之宫，在国南十里之
内。七里之外，南方阳明之地，故谓之明堂。太庙青阳，
三者之制同也。”〈即周制〉唐虞时为“五府。”〈府聚也合五帝之神而祭之〉
夏，谓太庙为“世室。”〈言世世不改〉商人谓路寝为重屋，周人
谓五府为明堂，为其形制同，故在举其名。夏氏一堂
之上为五室：木室在东北，火室在东南，金室在西南，
水室在西北，土室在中南陛，三阶，三面九一。五室者，
象天地裁五行生于四时，故每室有四达，四窗相对，
一室有八窗，象八节。〈夹室之窗〉《周》人“上有圆屋。”〈即太庙之宣室〉以
《月令》言之，则十二室依十二辰以应其月之令。四隅
有八室，各以左右个言之。〈个者隅也各有室不相通也今之东西庙亦以个名〉
“中央正面”，各当四仲之月。〈正子正卯正午正酉也〉通谓之庙。东
则青阳太庙，西则总章太庙，南则明堂太庙，北则元
堂太庙，四面各五门，此闰月诏王居门，即《玉藻》云每
月就其时之堂而听朔焉。若闰月则阖门左扉而听
朔于明堂门中，还处路寝门终月是也。《周官太史注》，
亦谓门，路寝门也。郑司农云：“月令分十二月，在青阳、
明堂、总章、元堂左右之位。惟闰月无所”居，居于门，故
于文王在门为闰。《外传》又云：“天子五门，自外入内，第一曰皋门，其二库门，其中雉门，其四应门。极内则路
门。”又云：“路门即路寝之门。”然闰月必取寝门为言者，
盖闰月听朔，则亦明堂门中还处，则路寝终月故也。

《周礼图》云：“闰非四时之正，而四时不得则不正。” 太

史必于闰月诏王居门。盖岁月日时固有常矣，而置
闰则无常。无常者变也，有常者待是而后成，王于是
乎居门。以门者，一阖一辟而无常，利用出入，有常者
待是而后成也。盖有常以为利，无常以为用者，天道
之自然，王之所为，凡所以承天而已。法于四时，春则
青阳，夏则明堂，秋则总章，冬则元堂，其居固有常矣，
而“闰月居门”，凡以明此而已。